**Op. 22:1-4**

**“Ons ewige heerlike tuiste.”**

*[Op ŉ basis van Prof. Koos van Rooy]*

*Andries Burger, GK Pinetown, 04 April 2021 (Opstanding Sondag)*

Omdat Jesus Christus ons sonde op Hom geneem het, het Hy daardie Vrydag middag gesterf na die allerverskriklikste lyding –

en dan praat ek nie eens van die vernedering en die gesel marteling nie, ook die foltering aan die kruis nie – natuurlike was dit verskriklik.

Maar oneindig baie erger was dat sy Vader die intieme ewige eenheid tussen hulle laat skeur het en sy Seun verlaat het in daardie uur van straf op ons sonde.

Met sy dood was sy dissipels verslae sonder om te verstaan.

Maar sy leë graf die Sondag oggend kondig sy opstanding uit die dood aan.

Sy oorwinning oor sonde, oor die Duiwel word uitbasuin.

En vir elkeen wat in Hom glo bewerk Hy verlossing en op sy tyd,

wanneer Hy ons plek gereed gemaak het, saam met Hom in die paradys te wees –

netsoos wat Hy aan die bekeerde moordenaar op die kruis gesê het.

Die paradys gaan ons woning wees – daar waar Adam en Eva eens was ... beter...

Dit is waarna elke gelowige kan uitsien – dit sal nie maar net ŉ droom wees om vir ewig gelukkig te wees soos in ŉ sprokie nie, dit sal werklik waar wees.

Kom ons lees van daardie allerwonderlikste ewige, heerlike tuiste...

Lees **<< Op. 21:1-8; 22:1-4 >>**

Ons is almal op die ou end maar net verdwaalde skape wat die goeie Herder gesoek het, gevind het en op sy skouers terug gedra het na sy skaapkraal toe, na die groen weivelde en die waters van rus...

En dít is waarvan hierdie Skrifgedeelte praat. Hier word gepraat van Adam, die mens, wat weer sy paradys teruggevind het.

Hierdie uitbeelding van die herstelde paradys, met sy lewensboom en sy rivier wat uit die tuin uitvloei,

laat mense dink aan ŉ man wat in sy prille jeug verban is uit sy tuiste omdat hy ongehoorsaamheid en opstandigheid was en

nou, in sy ouderdom, het hy die voorreg om na baie jare weer vir die eerste keer op sy geboorteplaas rond te loop.

Eers lyk dit vir hom vreemd – al die hoë mure van die stad van God, al die goue strate en pêrelpoorte, al die verblindende glans van God se lig wat daar skyn.

Alles is nuut; alles het verander.

Maar die *klimaks* is ‘n verrassing.

Hy verwag die verblindende glans en die verterende vuur by God se troon, want wat kan ‘n sondaar anders verwag?

Wat sou ek en jy anders durf verwag as om weer uit die paradys verjaag te word?

Maar in plaas daarvan kom die ou man daar by die troon, by ŉ plekkie wat hy nog uit sy jeugjare herken:

Hier staan die ou boom nog, onder die takke waarvan hy as kind gespeel het en waarvan hy die verfrissende vrugte geëet het.

Hier vloei die helder bergstroom nog waaruit hy as kind gedrink en sy dors geles het – die rivier van die lewe.

En meteens weet hy: By God se troon, by die troon van die Lam, het hy uiteindelik weer tuis gekom na baie jare van swerwe en ballingskap.

Die opstandige en verlore mensheid het, na al die eeue, by die troon van God en van die Lam weer sy verlore paradys teruggevind.

Omdat God se eie Seun betaal het en die straf vir ons afdwaling gedra het,

en uit die teenwoordigheid van die Vader weggejaag is – “My God, my God,” het Hy uitgeroep, “waarom het U My verlaat?” –

omdat Hy uit die Vader se teenwoordigheid weggejaag is, het ons,

die balling-weglopers, weer toegang tot die Vader se woning.

Hier is die boom van die lewe weer, wat al die millenniums verbode terrein was, en hier vloei die paradysrivier weer, wat in vier verdeel het en rondom die land vloei.

Baie mense is reeds daar, hulle wat in Christus gesterf het:

by die troon van die Lam, terug in die vaderhuis.

Vir ons wat nog op hierdie aarde is, het hulle gesterwe,

maar hulle lewe tot in ewigheid want hulle eet nou van die boom van die lewe,

twaalf maande in die jaar, die hele jaar deur.

Verlang jy nie ook daarna nie?

Wie aan Christus behoort, sal daarna verlang.

Wie nie by hierdie vooruitsig geroer word nie, het ŉ hart van klip en nie die hart van vleis wat die Heilige Gees in gelowiges inplant nie.

Wat is die boom van die lewe, wat twaalf keer in die jaar vrugte dra en vir die hele wêreld voeding en gesondheid verseker? Waarvan en waaruit lewe jy geestelik?

Tog seker uit niks anders nie as uit die verlossingswerk van Jesus Christus!

Dit is asof uit die dorre, vervloekte kruishout daar takke en blare gespruit het, wat dien tot genesing van die nasies.

Waar anders as by die gekruisigde Jesus vind jy lewe?

Daarsonder is jy dood, vir ewig verlore.

Christus is ons lewe, want *Christus is ons regverdigmaking, Hy is ons verlossing, Hy is ons heiligmaking* lees ons in 1 Kor. 1:30b.

Hy, die gekruisigde Jesus, is die bron van die lewe,

sy verlossingswerk is die boom van ons ewige lewe, dit alleen.

Ons hoef niks, hoegenaamd niks, tot ons verlossing en vryspraak by te dra nie.

Christus doen alles; jy ontvang dit verniet.

Jy doen daar niks voor nie en jy dra daar niks toe by nie;

God gee dit aan jou.

Luister hoe eindig hierdie hoofstuk, in vers 17 (22:17): *Elkeen wat dors het, moet kom;*

*elkeen wat die water van die lewe wil hê, moet dit kom kry,* ***verniet****!* Dit is wat Jesaja geprofeteer het, *Kom, almal wat dors is, kom na die water toe. . .. . .* (Jes. 55:1)

Kan so ‘n Verlosser jou koud laat, dat jy jou nie aan Hom en sy genade steur nie?

Doen dit niks aan jou nie?

Wil jy jou nie ook aan sy voete neergooi en uitroep nie:

*Here, U wil ek dien! By U wil ek lewe, vir U wil ek lewe;*

*laat niks my ooit weer van U skei nie; U is my lewensboom.*

*Neem my en was my skoon in u bloed,*

*en versterk my deur die krag van u Heilige Gees*

*sodat ek nooit weer iets sal doen wat my van U vervreem nie!*

En die rivier van die lewe?

Die *krag van die Heilige Gees*, die lewewekkende krag van God se Gees –

is dít nie wat met die rivier van die lewe bedoel word nie?

Die rivier van die lewe se kristal helder lewende water stroom uit die troon van die Vader en van die Lam uit;

die Heilige Gees gaan van ewigheid af van die Vader en die Seun uit.

Die Heilige Gees word dwarsdeur die Skrif deur rein water uitgebeeld –

soos in Eseg. 36: 25*Ek sal rein water op julle sprinkel... 27*Ek sal my Heilige Gees in julle gee,

en Jesus se woorde op die Loofhuttefees in Joh. 7:38 *8Met die een wat in My glo, is dit soos die Skrif sê: Strome lewende water sal uit sy binneste vloei.* ,

Soos Johannes dit dan in die volgende vers verduidelik, 39*Hiermee het Hy na die Gees verwys, want die mense wat tot geloof in Hom kom, sou die Gees ontvang.*

Wat ŉ gepaste beeld!

Dit is tog Hy, die Heilige Gees, wat ons deel laat kry aan al Christus se weldade.

Maar in hierdie beeld van oorvloed is dit belangrik dat jy telkens opgeroep word om dit *aktief te aanvaar*.

Elkeen wat dors het, *moet kom*; jy moet van die water *drink*; Jy moet van die vrugte *neem en eet*.

As jy dit nie eet nie dan baat dit jou niks, selfs al staan jy reg onder die boom!

Neem! Eet! Dit is wat geloof is.

Ek kan vir jou ŉ tafel dek, maar as jy nie aansit en eet nie, sal jy honger huis toe gaan.

En dan is jy nog net so ver van die verlossing af as daardie ongelukkiges van wie ons in Op. 21:2 gelees het: *die wat ontrou geword het, losbandiges, moordenaars en onsedelikes, bedrieërs en afgodsdienaars en al die leuenaars.*

Jy mag selfs 'n ietwat fatsoenliker sondaar wees, maar jy is net so verlore.

Jy moet Christus aanneem. Jy moet van die vrugte van die boom eet. Jy moet van die water van die lewe drink.

Dis verniet, maar dit stroom nie in jou mond in as jy dit nie drink nie.

Die verlossing is uit Christus alleen,

*jy* het geen aandeel hoegenaamd daarin nie, *jy* dra niks daartoe by nie;

maar jy moet dit *aanvaar*, jy moet dit *aanneem*:

As jy nie persoonlik glo nie – natuurlik praat ons nou hier van ŉ mens wat tot sy verstand gekom het – dan beteken al hierdie rykdom van Christus vir jou niks.

Dan vloei hierdie stroom van genade by jou verby. Dan het jy nog nie die vrugte van die boom van die lewe gepluk nie.

Dis nie nodig dat jy ŉ geweldige sterk geloof moet hê nie.

Die Here stel nie daarin belang *hoe sterk* jou geloof is om na Hom toe te kom nie.

Ons lees hier in Openbaring niks van die *hand* waarmee jy die vrug pluk – hoe sterk en hoe netjies jou hand is nie;

ons lees niks van die *mond* waarmee jy die water van die lewe drink nie.

Al die aandag is op die troon van God en van die Lam toegespits, want daaruit vloei die stroom van die lewe.

As jy so na Christus kyk, *dan* is Hy vir jou, met al die rykdom van sy gawes.

My liewe Broer en Suster in Christus:

Dink nou weer vir ŉ oomblik na en herinner jou waar jy *was*:

ŉ Balling, ŉ uitgeworpene. Dit was wat jy verdien het.

En as die suigkrag van hierdie wêreld sterk word en jou wil insuig, en jy verloor jou perspektief op die ewige heerlikheid met Christus, en jou liefde verflou, en jou ywer verslap...

Draai dan om en kyk na Christus,

anderkant die voorhangsel wat Hy met sy dood vir jou oopgeskeur het.

Kom, eet die vrugte van die boom van die lewe, drink die water van die lewe.

Met ander woorde:

Kyk na Christus op sy troon!

Dan sal ook jy na jou omswerwinge uiteindelik weer tuiskom waar jy tuis hoort,

waar die Vader jou inwag,

waar daar geen dood of afskeid of rou of hartseer meer sal wees nie.

Dan sal jy tuis wees, vir ewig in heerlikheid...

AMEN